


B. Osobitná časť

K Čl. I

K bodom 1 až 5 (§ 2)
Navrhuje sa spresnenie základných pojmov používaných v zákone č. 64/2019 Z. z. Z uvedeného dôvodu sa zavádza nová definícia série streliva vrátane jej konfigurácie a požiadaviek na jedinečné identifikačné číslo série, nové definície kalibru, streliva s vysokým výkonom, streliva na priemyselné použitie, nábojov bez strely a brokových nábojov. Definícia jatočnej strelnej zbrane sa presúva z vykonávacieho predpisu do zákona. Navrhovaná úprava zabezpečuje jednoznačný výklad jednotlivých kategórií streliva a zosúlaďuje terminológiou s rozhodnutiami C.I.P.

K bodu 6 (§ 6) 
Spresňuje sa úprava streliva, ktoré nemožno označovať overovacou značkou ani uvádzať na trh. Ide najmä o prebíjané strelivo určené na osobnú potrebu, experimentálne strelivo a skúšobné strelivo. Zároveň sa spresňujú osobitné pravidlá pre strelivo na priemyselné použitie. Pri uvádzaní na trh v členských štátoch C.I.P. mimo Európskej únie sa vyžaduje certifikát o skúške typu streliva a príslušné certifikáty posudzovania zhody. Pri uvádzaní na trh v Európskej únii sa vyžaduje aj súčasné splnenie požiadaviek na pyrotechnické výrobky vrátane označenia CE. Navrhovanou úpravou sa zosúlaďuje znenie zákona č. 64/2019 Z. z. s rozhodnutím C.I.P.

K bodom 7 až 16 (§ 7)
Znenie odsekov 5 až 9 sa zosúlaďuje s rozhodnutím C.I.P. Spresňujú sa povinnosti výrobcu pri označovaní streliva a najmenšieho spotrebiteľského balenia streliva s cieľom zvýšiť úroveň bezpečnosti, identifikovateľnosti a vysledovateľnosti streliva počas celého jeho životného cyklu. Spresňujú sa požiadavky na označovanie jednotlivých nábojov, pričom sa ustanovujú podrobnejšie pravidlá pre označenie výrobcu, kalibru a ďalších technických údajov. Zároveň sa dopĺňajú osobitné požiadavky na označovanie brokových nábojov, streliva s vysokým výkonom a bezolovnatého brokového streliva vrátane povinnosti uvádzať príslušné bezpečnostné a identifikačné označenia. 
Navrhovaná úprava zároveň spresňuje povinnosť registrácie výrobných značiek a ďalších identifikačných označení používaných výrobcami, čím sa posilňuje možnosť jednoznačne identifikovať zodpovedný subjekt za uvedenie streliva na trh. Upravujú sa aj pravidlá pre prípady, keď sa označenie výrobcu na strelive odlišuje od označenia na najmenšom spotrebiteľskom balení, pričom sa zabezpečuje zachovanie jednoznačnej vysledovateľnosti výrobku. 
Spresňujú sa aj požiadavky na označovanie najmenšieho spotrebiteľského balenia streliva, konkrétne povinnosť uvádzať na balení najmä identifikáciu výrobcu, kaliber, identifikačné číslo série, počet kusov streliva, údaje o strelive s vysokým výkonom, údaje o prebíjanom strelive, osobitné bezpečnostné upozornenia pri vybraných druhoch streliva, ako aj údaje o energetickej úrovni a farebnom označení streliva na priemyselné použitie. 
Precizuje sa maximálna veľkosť série streliva a povinnosť vytvoriť nové číslo série pri zmene určených výrobných parametrov. Upravuje sa vnútorný odkaz z dôvodu úpravy  § 7 odsek 2.
 

K bodom 17 až 19 (§ 8 a § 9)
Upravuje sa vnútorný odkaz z dôvodu úpravy § 7 odsek 2.


K bodom 20 až 22 (§ 12)
Dopĺňajú sa odkazy na nové časti prílohy č. 7 a spresňujú sa druhy postupov posudzovania zhody streliva. Základným postupom posudzovania zhody je „skúška typu streliva“ vykonávaná zodpovednou autorizovanou osobou na prvej vyrobenej sérii streliva príslušného kalibru. Po nej nasleduje postup posudzovania zhody „kontrola výroby“. Kontrolu výroby môže vykonávať samotný žiadateľ, ktorým je výrobca, ale v určitých prípadoch ním môže byť aj dovozca alebo distribútor, alebo zodpovedná autorizovaná osoba. Ak chce kontrolu výroby príslušného kalibru streliva vykonávať samotný žiadateľ, tak musí byť úspešný v skúške spôsobilosti, ktorú mu vykoná zodpovedná autorizovaná osoba. Zodpovedná autorizovaná osoba následne, každé tri roky, ako o to žiadateľ požiada, vykonáva opätovne kontrolu spôsobilosti, a to formou „pravidelnej inšpekčnej kontroly“ v rámci ktorej žiadateľ predvedie aj výkon kontroly výroby príslušného kalibru streliva. Ak žiadateľ uspeje v skúške spôsobilosti a v následných pravidelných inšpekčných kontrolách, môže vykonávať sám kontrolu výroby každej ďalšej vyrobenej série príslušného kalibru streliva. Ak žiadateľ neuspel v skúške spôsobilosti alebo v následných pravidelných inšpekčných kontrolách, alebo, ak si nechce vykonávať kontrolu výroby príslušného kalibru streliva sám, tak ju vykonáva zodpovedná autorizovaná osoba. Cieľom úpravy je spresniť systém posudzovania zhody streliva počas celej výroby a uvedenie na trh, aby legislatívno-technicky tvoril ucelený systém v súlade s rozhodnutím C.I.P. Upravuje sa vnútorný odkaz z dôvodu úpravy  § 7 odsek 2.


K bodom 23 a 24 (§ 16) 
Navrhovaná úprava spresňuje kompetentnosť autorizovanej osoby spolupracovať s orgánom dohľadu, ktorým je v tomto prípade Slovenská obchodná inšpekcia, ustanovená v § 27 ods. 12 zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov (ďalej len „zákon č. 56/2018 Z. z.“). Ak autorizovaná osoba pri výkone svojich činností, oznámením od inej autorizovanej osoby, úradnej skúšobne z iného členského štátu C.I.P. alebo od tretej strany zistí, že strelivo alebo najmenšie spotrebiteľské balenie streliva môže mať nejakú nezhodu, strelivo nespĺňa základné požiadavky alebo ďalšie požiadavky podľa tohto zákona alebo iné náležitosti, oznámi to orgánu dohľadu, ktorý udelí primerané opatrenie podľa § 27 zákona č. 56/2018 Z. z. Zodpovedná autorizovaná osoba môže pristúpiť za ustanovených okolností aj k odňatiu povolenia na používanie overovacej značky. 
Ďalej sa spresňujú podmienky schvaľovania nových druhov streliva. Jednoznačne sa vymedzuje rozsah oprávnenia autorizovanej osoby pri schvaľovaní nových druhov streliva a podmienky, za ktorých možno schváliť nové strelivo s vysokým výkonom.

K bodom 25 až 28 (§ 18)
V § 18 sa vypúšťa písmeno g),  ktorým sa ustanovujú podrobnosti o jednotnej overovacej značke, národnej identifikačnej značke a národnej overovacej značke strelnej zbrane, streliva a tlmiča a o ich grafickom vyobrazení z dôvodu, že sa predmetná právna úprava presúva priamo do návrhu zákona ako príloha č. 8 a z dôvodu, že je potrebné sa priamo v niektorých ustanoveniach zákona odkázať na príslušnú overovaciu značku. Taktiež sa vypúšťa písm. e), ktorým sa ustanovujú podrobnosti o  inšpekcii, odbere vzoriek, kontrole výroby, vizuálnej kontrole, kontrole rozmerov, kontrole maximálneho tlaku, metóde merania kinetickej energie a kontrole bezpečnej funkcie streliva  z dôvodu, že predmetná práva úprava sa presúva priamo do návrhu zákona do prílohy č. 7 z dôvodu, že je súčasťou procesu kontroly streliva. Ďalej sa rozširuje splnomocňovacie ustanovenie na vydanie vykonávacieho právneho predpisu, ktorým sa v súlade s rozhodnutím C.I.P. podrobnejšie upravuje organizačná štruktúra kontroly streliva, trvalý proces dohľadu, postupy skúšok na nespálené zvyšky, skúšky konformného spojenia, skúšobné strelivo, zoznam chýb a návrh písomnej dohody. 

K bodu 29 (§ 19)
§ 19 sa dopĺňa novým odsekom 3 z dôvodu predloženia návrhu zákona na vnútrokomunitárne pripomienkové konanie.

K bodom 30 až 35 (príloha č. 1)
Cieľom úpravy je precizovať prílohu č. 1 v súlade s rozhodnutiami C.I.P. Medzi základné požiadavky sa v prílohe č. 1 v časti B bod 1 dopĺňa povinnosť overovania prítomnosti všetkých predpísaných rozlišovacích označení na jednotlivých nábojoch aj na najmenšom spotrebiteľskom balení streliva. Súčasne sa dopĺňa kontrola rozmerov streliva podľa príslušných tabuliek stálej komisie a vykonávanie vizuálnej kontroly streliva, ktorá má zabezpečiť odhalenie výrobných nedostatkov a nezhôd, ktoré by mohli mať vplyv na bezpečnosť alebo funkčnosť streliva. Návrh ďalej spresňuje povinnosť vykonávať podľa typu streliva skúšky tlaku, rýchlosti, energie a hybnosti, ako aj skúšku funkčnej bezpečnosti. Pri brokových nábojoch sa precizujú osobitné požiadavky na kontrolu materiálu strely, rýchlosti a hybnosti vrátane posúdenia vhodnosti použitých komponentov, najmä zátky, krytky alebo kontajnera. 
Osobitne sa v prílohe č. 1 v časti B bod 2 upravujú základné požiadavky vzťahujúce sa na strelivo na priemyselné použitie, ktorým sú nábojky upevnené do upevňovacích a značkovacích zariadení iniciovaných prachovou náplňou. Okrem požiadaviek uvedených v prílohe č. 1 v časti B bod 1 sa spresňuje povinnosť vykonávať skúšku na nespálené zvyšky, ktorá slúži na overenie bezpečnosti a správnej funkcie nábojok používaných v upevňovacích a značkovacích zariadeniach. Pri nábojkách napáskovaných do plastových pások sa zároveň spresňuje vykonávanie skúšky konformného spojenia, ktorou sa preveruje bezpečnosť a spoľahlivosť spojenia nábojok so spojovacím prvkom počas ich používania v príslušných zariadeniach. 
V prílohe č. 1 časť B bod 5 sa dopĺňa systém energetických úrovní streliva na priemyselné použitie spolu s ich jednotným farebným označovaním, čím sú v zákone č. 64/2019 Z. z. upravené jednotlivé výkonové úrovne od najnižšej po najvyššiu energiu a príslušné farebné označenia, ktoré musia byť uvedené na najmenšom spotrebiteľskom balení v súlade s rozhodnutiami C.I.P.  Upravuje sa vnútorný odkaz z dôvodu úpravy § 7 odsek 2.

K bodu 36 (príloha č. 2) 
V prílohe č. 2 sa v písmene i) dopĺňa požiadavka, aby návod na použitie strelnej zbrane, streliva alebo tlmiča obsahoval aj informáciu, že strelivo určitého typu možno vystreliť výlučne zo zbrane alebo zariadenia toho istého typu, ktoré je na daný typ streliva skonštruované.

K bodu 37 (príloha č. 5)
Upravuje sa vnútorný odkaz z dôvodu úpravy § 7 odsek 2.
 
K bodu 38 (príloha č. 7)
Príloha č. 7 sa nahrádza novým znením. Príloha č. 7 aj doteraz upravovala kontrolu streliva a postupy posudzovania zhody. Novým znením sa precizuje systém kontroly streliva a postupy posudzovania zhody pred uvedením na trh a počas jeho výroby. Novou úpravou v prílohe č. 7 sa vytvorí ucelený systém kontroly streliva pokrývajúci celý jeho životný cyklus od schválenia typu, cez kontrolu výroby až po trvalý proces kontroly streliva. 
V časti A sa upravuje postavenie žiadateľa o kontrolu streliva, podmienky výkonu posudzovania zhody a zodpovednosť jednotlivých subjektov zapojených do procesu kontroly streliva. Súčasne sa precizujú pravidlá pre určovanie zodpovednej autorizovanej osoby a rozsah jej oprávnení pri vykonávaní jednotlivých druhov kontrol. 
[bookmark: _Toc231392945]V časti B sa ustanovuje odkaz na organizačnú štruktúru výkonu kontroly streliva, ktorou je vývojový diagram uvedený vo všeobecne záväznom právnom predpise vydanom podľa § 18, ktorým je vyhláška Úradu pre normalizáciu, metrológiu a skúšobníctvo Slovenskej republiky č. 72/2019 Z. z., ktorou sa ustanovujú podrobnosti o základných požiadavkách, postupoch posudzovania zhody a spôsobe označovania strelnej zbrane a streliva na civilné použitie. 
Postupy posudzovania zhody sú podrobnejšie popísané k bodom 10 až 12. 
V časti C sa spresňuje úprava skúšky typu streliva ako základného postupu posudzovania zhody streliva, pričom podrobnosti o skúške typu streliva sú ustanovené vo všeobecne záväznom právnom predpise vydanom úradom podľa § 18 návrhu zákona.  
V časti D sa podrobnejšie, oproti doterajšej právnej úprave, upravuje a spresňuje inštitút skúšky spôsobilosti, ktorým sa overuje odborná a technická spôsobilosť výrobcu, resp. žiadateľa, vykonávať kontrolu výroby streliva. Na účely získania tohto oprávnenia sa ustanovuje povinnosť vykonania auditu v priestoroch výrobcu, preverenia systému manažérstva kvality, technického vybavenia, odbornosti zamestnancov a vykonania porovnávacích meraní. Úspešné splnenie týchto požiadaviek je podmienkou vydania certifikátu o skúške spôsobilosti a získania oprávnenia používať príslušnú overovaciu značku.
Spresňuje sa pravidelná inšpekčná kontrola, ktorej účelom je priebežne overovať, či výrobca naďalej spĺňa podmienky na vykonávanie vlastnej kontroly výroby. Kontrola sa vykonáva najmenej raz za tri roky a zahŕňa audit výrobných priestorov, preverenie odstránenia zistených nedostatkov, výkon kontroly výroby a vykonanie porovnávacích meraní. 
V časti D tretí bod sa podrobne upravuje kontrola výroby vykonávaná výrobcom a v časti E sa podrobne upravuje kontrola výroby vykonávaná autorizovanou osobou. Ustanovuje rozsah kontrol vrátane kontroly označovania streliva, rozmerových kontrol, vizuálnych kontrol, merania tlaku a rýchlosti, overovania energie a hybnosti, skúšok funkčnej bezpečnosti a ďalších špecifických skúšok podľa druhu streliva. Príloha podrobnejšie upravuje osobitné požiadavky pre strelivo na priemyselné použitie vrátane skúšky na nespálené zvyšky a skúšky konformného spojenia, pričom podrobnosti o týchto skúškach budú ustanovené vo všeobecne záväznom právnom predpise vydanom úradom podľa § 18 návrhu zákona. 

K bodu 39 (príloha č. 8)
Príloha č. 8 sa nahrádza novým znením. Úprava jednotných overovacích značiek, národných identifikačných značiek a národných overovacích značiek strelných zbraní, streliva a tlmičov sa presúva z vykonávacieho právneho predpisu do zákona. Cieľom je zabezpečiť, aby základné prvky systému označovania zbraní a streliva, ktoré slúžia na preukazovanie úspešného vykonania skúšok, kontroly zbraní a streliva a identifikácie príslušnej úradnej skúšobnej C.I.P. ako aj slovenskej autorizovanej osoby, boli upravené priamo na zákonnej úrovni.
Pôvodné znenie prílohy č. 8 sa vypúšťa, pretože sa podrobne upravuje v prílohe č. 7.

K bodom 40 až 45 (príloha č. 9)
Spresňujú sa výstupné dokumenty z oblasti posudzovania zhody a obsah certifikátov vydávaných pri posudzovaní zhody streliva. Upravuje sa obsah certifikátu o skúške typu streliva, certifikátu o skúške spôsobilosti, certifikátu z pravidelnej inšpekčnej kontroly a certifikátu z kontroly výroby.
Navrhovaná úprava vychádza z rozhodnutí C.I.P a zosúlaďuje rozsah údajov potrebných na identifikáciu výrobcu, streliva, výrobnej série a vykonaných skúšok.

K bodu 46 (príloha č. 10)
Upravuje sa vnútorný odkaz z dôvodu úpravy § 7 odsek 2.

K Čl. II
Účinnosť návrhu zákona sa navrhuje od 21. júna 2027 v súlade s rozhodnutiami C.I.P.

